
	Παρουσίαση βιβλίου του Κώστα Νικολαΐδη

Δημήτρης Λιπέρτης

 Τζιυπριώτικα τραούδκια

στο Σπίτι της Κύπρου


	[image: image1.jpg]                                   


Την Πέμπτη 1 Φεβρουαρίου 2018 πραγματοποιήθηκε στο Σπίτι της Κύπρου στο Σπίτι της Κύπρου, η παρουσίαση του βιβλίου του Κώστα Νικολαΐδη, Δημήτρης Λιπέρτης Τζιυπριώτικα τραούδκια. 

Το βιβλίο συνιστά μιαν ευρεία ανθολόγηση της ποίησης του Δημήτρη Λιπέρτη, με μακρά εισαγωγή, σχολιασμό των ποιημάτων, συναγωγή σημαντικών κριτικών αποτιμήσεων, εργοβιογραφικό χρονολόγιο και επιλογή βιβλιογραφίας.
Τον συγγραφέα, τους ομιλητές και τους παρευρισκομένους καλωσόρισε στο Σπίτι της Κύπρου η Μορφωτικός Σύμβουλος κ. Μαρία Παναγίδου και στη συνέχεια για το βιβλίο και τον Δημήτρη Λιπέρτη μίλησαν ο κριτικός λογοτεχνίας Αλέξης Ζήρας και ο συγγραφέας Λεύκιος Ζαφειρίου.
«Ο Νικολαΐδης ανάμεσα στους σύγχρονους μελετητές έχει προσπαθήσει αρκετές φορές να υπερβεί την αμηχανία ή την άκριτη άρνηση του κυρίαρχου ρεύματος της κυπριακής κριτικής, πανεπιστημιακής ή λογοτεχνικής και να δει με πιο ανεξάρτητο  βλέμμα την ποίηση του Λιπέρτη» είπε ο κ. Ζήρας και επεσήμανε ότι «το εισαγωγικό δοκίμιο του βιβλίου ξεχωρίζει για τον άκρως παιδευτικό του χαρακτήρα έτσι ώστε να μην χρειάζονται εξειδικευμένες γλωσσολογικές γνώσεις στον αναγνώστη του». 
Ο κ. Ζαφειρίου υπογράμμισε ότι στην εργασία διακρίνονται η αγάπη και η φιλολογική δεινότητα του Κώστα Νικολαΐδη και συνεχίζοντας είπε ότι ο μελετητής με βάση τις πλούσιες γνώσεις και την επιστημονική του κατάρτιση αναδεικνύει κάποια άγνωστα χαρακτηριστικά της ποίησης του Λιπέρτη.
Στην αντιφώνησή του ο Κώστας Νικολαΐδης ευχαρίστησε όλους όσοι συνετέλεσαν στην παρουσίαση του βιβλίου. Μίλησε για την ποίηση του Δημήτρη Λιπέρτη τον οποίο χαρακτήρισε ως κατεξοχήν λυρικό ποιητή και ενδεικτικά διάβασε χαρακτηριστικά ποιήματα.  
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού.

